**Paziņojums masu medijiem**

**04.11.2015.**

**Būtiski palielinoties atlīdzību prasību apjomam, pieaug OCTA nozares zaudējumi**

**Saskaņā ar Latvijas Transportlīdzekļu apdrošinātāju biroja (turpmāk – LTAB) datiem par šī gada 9 mēnešiem, par 15,7 % pieaudzis piekritušo atlīdzību prasību apjoms, salīdzinot ar tādu pat periodu pērn. Tik būtisks atlīdzību prasību neto summas pieaugums saistīts ar pieaugumu atlikto apdrošināšanas atlīdzību prasību tehniskajās rezervēs. Tikmēr apdrošinātāju nopelnīto prēmiju summa 2015. gada 9 mēnešos ir palielinājusies par 0,41 miljonu EUR jeb 1,2%, salīdzinot ar 2014.gada 9 mēnešiem. Kopumā OCTA nozare 2015. gada pirmos trīs ceturkšņus noslēdza ar 7,32 miljonu eiro zaudējumiem.**

Saistībā ar šī gada un iepriekšējo gadu zaudējumu pieteikumiem 2015. gada 9 mēnešos ir pieņemti 30 939 lēmumi par apdrošināšanas atlīdzības izmaksām par kopējo summu 30,76 miljoni EUR, kas ir par 13,8% vairāk nekā 2014. gada 9 mēnešos. Savukārt vērtējot piekritušo atlīdzību apjoma palielinājumu šī gada 9 mēnešos pret tādu pat periodu pērn, pieaugums ir pat 15,7%\*.

Vidējās atlīdzības izmaksas lielums par apdrošināšanas gadījumu šī gada pirmajos trīs ceturkšņos sastādīja 1 184 EUR, kas, salīdzinot ar tādu pat periodu pērn, ir palielinājies par 9,4%. Vislielākā atlīdzību lēmumu summa tika izmaksāta par transportlīdzekļu bojājumu un bojāejas zaudējumu atlīdzināšanu, kas kopā sastādīja 74,2% no kopējās atlīdzību summas. Tikmēr straujākais pieaugums pēc zaudējumu atlīdzības veidiem, vērojams rehabilitācijas izdevumu kompensēšanā, kā arī nemateriālo zaudējumu segšanā sakarā ar cietušās personas fizisku traumu. “Neapšaubāmi, ka atlīdzību apjoms par nemateriālajiem zaudējumiem turpmāk tikai pieaugs, kas skaidrojams ar izmaiņām Ministru kabineta noteikumos, kas paredz ievērojamu izmaksājamo atlīdzību summu paaugstinājumu,” skaidro LTAB valdes priekšsēdētājs Juris Stengrevics.

Attiecībā uz atlīdzību izmaksām no Garantijas fonda\*\* 2015. gada 9 mēnešos ir pieņemti 747 lēmumi par kopējo summu 1,92 miljoni EUR, kas ir par 26,7% vairāk nekā 2014. gada 9 mēnešos. Palielinājums ir saistīts ar to, ka Garantijas fondam jāveic atlīdzības izmaksas Likvidējamās Apdrošināšanas akciju sabiedrības „Balva” (turpmāk – LAAS “Balva”) vietā ārvalstu CSNg gadījumos. Vidējās izmaksas lielums uz vienu apdrošināšanas gadījumu 2015. gada 9 mēnešos sastādīja 3 094 EUR, kas ir palielinājies par 43% salīdzinot ar 2014. gada 9 mēnešu datiem. Tas lielā mērā skaidrojams ar ļoti lielu vidējās izmaksas palielinājums par ārvalstīs notikušajiem CSNg, ko ietekmēja astoņas izmaksas no Garantijas fonda, katra vairāk nekā 20 tūkstošu EUR apmērā. “Pēc pašreizējiem datiem Garantijas fonda apmērs nākamajā gadā samazināsies zem 20 miljoniem EUR. Tas nozīmē, ka atbilstoši MK noteikumiem apdrošinātājiem būs jāsāk veikt regulārie ikmēneša atskaitījumi Garantijas fondā no katras pārdotās OCTA polises,” skaidro LTAB valdes priekšsēdētājs.

Šī gada pirmajos trīs ceturkšņos apdrošināšanas sabiedrību nopelnīto prēmiju summa sastādīja 35,00 miljonus EUR, savukārt piekritušo atlīdzību prasību neto summa sastādīja 29,28 miljonus EUR. Kopumā OCTA tirgus 2015. gada 9 mēnešus noslēdza ar 7,3 miljonu eiro zaudējumiem. “Analizējot OCTA apdrošināšanas nozares darbības rezultātus, var secināt, ka situācija ir kļuvusi ievērojami negatīvāka, jo, pat neieskaitot LAAS „Balva” zaudējumus, zaudējumi tirgū ir 2,3 reizes lielāki nekā attiecīgajā periodā pērn. OCTA tirgus tik lielu zaudējumu apmēru pēdējo reizi uzrādīja 2007. gadā,” informē J.Stengrevics.

*\* Piekritušās atlīdzību prasības iekļauj izmaksātās atlīdzības un izmaiņas atlikto apdrošināšanas atlīdzību prasību tehniskajās rezervēs*

*\*\* Zaudējumu atlīdzība no Garantijas fonda tiek izmaksāta saskaņā ar OCTA likuma un starptautisko normatīvo aktu prasībām. Lielāko Garantijas fonda atlīdzību izmaksu daļu sastāda atlīdzību izmaksas par CSNg, kurus ir izraisījuši transportlīdzekļi bez OCTA apdrošināšanas*

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*